**Üllés Nagyközségi Önkormányzata Képviselő-testületének**

 **18/2022. (X. 12.) önkormányzati rendelete**

**A temetőről és a temetkezés rendjéről szóló 14/2022. (VIII. 5.) önkormányzati rendelet módosításáról**

Üllés Nagyközségi Önkormányzat Képviselő-testülete az Alaptörvény 32. cikk (2) bekezdésében meghatározott hatáskörében, Magyaroroszág helyi önkormányzatairól szóló 2011. évi CLXXXIX. törvény 13. § (1) bekezdésében kapott felhatalmazás alapján, a temetőkről és a temetkezésről szóló 1999. évi XLIII. törvény 41. § (3) bekezdésében foglalt feladatkörében eljárva figyelemmel a temetőkről és a temetkezésről szóló törvény végrehajtásáról szóló 145/1999. (X.1.) Kormányrendeletben foglaltakra a következőket rendeli el:

**1. §**

A temetőről és a temetkezés rendjéről szóló 14/2022. (VIII. 5.) önkormányzati rendelet bevezető része helyébe a következő rendelkezés lép:

„Üllés Nagyközségi Önkormányzat Képviselő-testülete az Alaptörvény 32. cikk (2) bekezdésében meghatározott hatáskörében, Magyaroroszág helyi önkormányzatairól szóló 2011. évi CLXXXIX. törvény 13. § (1) bekezdésében kapott felhatalmazás alapján,a temetőkről és a temetkezésről szóló 1999. évi XLIII. törvény 41. § (3) bekezdésében foglalt feladatkörében eljárva figyelemmel a temetőkről és a temetkezésről szóló törvény végrehajtásáról szóló 145/1999. (X.1.) Kormányrendeletben foglaltakra a következőket rendeli el:”

**2. §**

A temetőről és a temetkezés rendjéről szóló 14/2022. (VIII. 5.) önkormányzati rendelet 2. §-a a következő (3)–(8) bekezdéssel egészül ki:

„(3) A temető üzemeltetésének részletes szabályai:

*a)* sírgondozás céljára a vizet bárki ingyenesen használhatja,

*b)* a temetőben biztosított illemhelyet a temetőlátogatók és a temetőben vállalkozási tevékenységet folytatók díjtalanul használhatják,

*c)* a temetőbe járművel behajtani és azzal közlekedni engedély nélkül lehet,

*d)* díjat kell fizetni a ravatalozó használatáért, valamint a temetőben végzett tevékenység során igénybe vett villanyhasználatért.

(4) A temető részben élősövénnyel, részben kerítéssel van lehatárolva. Gépjármű várakozó hely a temetőn kívül a temetőlátogatók részére rendelkezésre áll.

(5) A ravatalozónak alkalmasnak kell lennie az elhunyt ravatalozásra való előkészítésére, a kegyelet lerovására, az elhunyt elbúcsúztatására.

(6) A ravatalozót a temetés előtt legalább egy órával ki kell nyitni.

(7) A felravatalozott koporsót - az eltemettető kívánságára - búcsúztatás (szertartás) megkezdéséig nyitva lehet tartani.

(8) Az Önkormányzat az elhunyt közköltségen történő eltemetéséről a hamvakat tartalmazó urnának a temetőben kijelölt sírhelybe történő elhelyezésével gondoskodik.”

**3. §**

A temetőről és a temetkezés rendjéről szóló 14/2022. (VIII. 5.) önkormányzati rendelet 3. §-a a következő (5) és (6) bekezdéssel egészül ki:

„(5) A temetőben a temetési helyekről a Polgármesteri Hivatal a törvényben meghatározott tartalmú és részletezettségű nyilvántartásokat vezeti.

(6) A részletes térképet és a temető-nyilvántartást évente felülvizsgálni szükséges, a változtatásokat át kell vezetni.”

**4. §**

A temetőről és a temetkezés rendjéről szóló 14/2022. (VIII. 5.) önkormányzati rendelet „Temetkezési helyek és szabályok” alcím címe helyébe a következő rendelkezés lép:

**„Temetési hely gazdálkodási szabályai”**

**5. §**

A temetőről és a temetkezés rendjéről szóló 14/2022. (VIII. 5.) önkormányzati rendelet 8. § (5) bekezdése helyébe a következő rendelkezés lép:

„(5) A ravatalozó tisztántartása, a temető tisztaságának biztosítása, a temetőben keletkezett hulladék elszállítása a temető Üzemeltetőjének a feladata.”

**6. §**

A temetőről és a temetkezés rendjéről szóló 14/2022. (VIII. 5.) önkormányzati rendelet 9. §-a a következő (8) és (9) bekezdéssel egészül ki:

„(8) A temető területéről sírkövet, síremléket és fejfát – vagyonvédelmi okokból – csak a temető üzemeltetőjének történt előzetes bejelentés után szabad kivinni.

(9) A temetőben munkáját végző vállalkozók tevékenységükkel a szertartások rendjét nem zavarhatják, a látogatók kegyeleti érzéseit nem sérthetik, a szomszédos sírokban és a temető infrastrukturális létesítményeiben kárt nem okozhatnak.”

**7. §**

A temetőről és a temetkezés rendjéről szóló 14/2022. (VIII. 5.) önkormányzati rendelet 11. § (2) bekezdése helyébe a következő rendelkezés lép:

„(2) A temetőben eseti jellegű vállalkozásszerűen munkát végzők tevékenységüket ingyenesen, temetőfenntartási hozzájárulási díj megfizetése nélkül gyakorolhatják.”

**8. §**

A temetőről és a temetkezés rendjéről szóló 14/2022. (VIII. 5.) önkormányzati rendelet 1. melléklete az 1. melléklet szerint módosul.

**9. §**

Ez a rendelet 2022. október 13-án lép hatályba.

Ü l l é s, 2022. október 11.

Nagy Attila Gyula Dr. Borbás Zsuzsanna

polgármester jegyző

A rendelet kihirdetve:

2022. október 12.

Dr. Borbás Zsuzsanna

jegyző

*1. melléklet*

**A sírhely, urnasírhely, urnafülke, sírbolt díjai**

1. Koporsós temetést biztosító táblákban:

a) Egyes sírhely ára 25 év 8.000 Ft; 10 év 3.200 Ft

b) Kettős sírhely ára 25 év 15.000 Ft; 10 év 6.000 Ft

c) Gyermeksírhely ára 25 év díjtalan

2. Urnatemetést biztosító táblákban egy urnasírhely ára: 10 év 8.000 Ft; 5 év 4.000 Ft

3. Urnafalban (urnaoszlopban) történő urna elhelyezése, egy urnafülke ára: 10 év 35.000 Ft; 5 év 17.500 Ft

4. Sírbolt ára (föld alatti / föld feletti):

|  |  |  |
| --- | --- | --- |
|  | 60 év | 30 év |
| 1 személyes | 16.000 Ft | 8.000 Ft |
| 2 személyes | 32.000 Ft | 16.000 Ft |
| 3 személyes | 48.000 Ft | 24.000 Ft |
| 4 személyes | 64.000 Ft | 32.000 Ft |

5. Rátemetés díja 5.000 Ft

6. Urnával történő rátemetés esetén a rátemetés díja 3.000 Ft

7. Újraváltás esetén az l., 2., 3., 4. pontokban meghatározott díjakat kell alkalmazni azzal, hogy lehetőség van rövidebb időtartamra újraváltani a sírhelyeket.

8. Az 1. pontban megállapított díjak - a koporsós betemetés, illetve rátemetés napjától - számított 25 évre vonatkoznak, de minimum 10 évre újraváltás esetén.

9. A 2. és 3. pontban megállapított díjak - a koporsós betemetés, illetve rátemetés napjától - számított 10 évre vonatkoznak, de minimum 5 évre újraváltás esetén.

10. A 4. pontban megállapított díj - a koporsós betemetés, illetve rátemetés napjától - számított 60 évre vonatkoznak, de minimum 30 évre újraváltás esetén.

11. A temetési szolgáltatást végző vállalkozó által a ravatalozó és annak felszerelési tárgyainak használatáért fizetendő díj: 10.000 Ft

12. Az itt feltüntetett díjak nettó díjak.

**Általános indokolás**

A rendelet módosítását indokolja, hogy a Csongrád-Csanád Megyei Kormányhivatal Hatósági Főosztály Törvényességi Felügyeleti Osztálya célellenőrzése során törvényességi felhívással élt a rendelettel kapcsolatosan.

A hatályos rendelet nem vagy csak részben tartalmazza a jogszabályi előírásoknak megfelelő rendelkezéseket, ezért szükséges a rendelet felülvizsgálata és ennek megfelelően kiegészítése, módosítása.

Üllés, 2022. október 5.

Dr. Borbás Zsuzsanna

 jegyző